Eleki Krónika – 2006. december

Karácsonyi köszöntő
A karácsony az egyetlen ünnep, amely dacolni képes a korok múlásával, a szokások és hitek változásával, az egész ránk zúdult új világgal. Varázsa, szépsége évről évre visszatér. Ilyenkor megnő a szeretet hőfoka, a családokon belül, s talán mások harci kedve is enyhül. Alig van ember, aki ki tudná vonni magát a karácsony varázslatos hatása alól. Ünneplő ruhát húzunk, ünneplőbe öltöztetjük a szívünket, mosolyunkat, s magunk bajai helyett másokra is figyelünk.
     Máskor csak a saját magunk dolgait nézzük, most azon gondolkodunk, hogyan szerezhetnénk másoknak örömöt. A tárgyak átalakulnak, ajándékká nemesülnek, a szeretet és a figyelem üzenetévé. Az összetartozás szívmelegítő örömét keltik odakinn, már ilyenkor az est leselkedik, a zene szétszállt már a lakásokban, s mintha csend lenne – pedig a zene némán szól tovább, mint ahogy eddig is szólt a jelen gyantás fenyőillatában, és szól majd a jövő ragyogásában is – mert ez a szeretet, megbékélés, békesség misztikája, mely összeköt nemzedékeket, s reméljük nem hallgat el soha.
     Minden karácsonykor felzendül ugyanaz a dal, mintha más nem is lenne a világon. Mindenki másról álmodik, a gyerekek a karácsonyfa állandó bőségéről, a szülők, nagyszülők jóságáról. A karácsony varázsát, szépségét a gyermekek értik igazán. A kicsi gyermeknek még az a természetes, hogy világuk az örömökre épül, boldogságban, békességben élnek, nem kell félniük semmitől. A karácsony mindenkiben felidézi a boldogságot, és elgondolkodik azon, mi lenne, ha ez mindig így lenne, ilyen lenne a világ. Ha a meséken kívül rohanó világunkban is egyre több olyan emberrel találkozhatnánk, aki tud mosolyogni, felül tud kerekedni a gondokon, s elmondhatja magáról, hogy ő boldog, elégedett ember. Ilyenkor a csillagok is enyhült szemmel nézik a földi utakat, ahol a fényes, díszített ablakok kinevetik a sötétséget. Szabad-e Betlehemet köszönteni? Ezen az estén mindent szabad, ami ének, zene, simogató, álomba ringató mese, képzelet és alkotó szertelenség. Karácsonykor zeng a béke eljövendő valóságának hárfája, oktatva a társadalom minden rétegét, hogy legalább ilyenkor a gyűlölködés, mások bántása helyett tegyenek a zsebükbe diót, melyből természetesen arany dió lesz, mert ilyenkor csakis arany diók teremnek a jó szándék karácsonyfáján, mert ilyenkor minden lehetséges. A fogyó hold ezen az estén igen világos szokott lenni, mintha látni akarná a földi dolgokat. Benéz az ablakon, de tudja, hogy a vágy, a reménykedés, az emberiség könyörgése az, hogy az elkövetkezendő időben a gondolatokban és tettekben karácsony esti Béke legyen a világon.
Boldog, békés, szeretetteljes ünnepeket kívánok Elek Város Lakóinak. Kívánom, hogy az új esztendőben minden kedves állampolgárunk békében, barátságban – a város javára dolgozva – éljen.
Pluhár László polgármester

Szabó Katalin Zsófia: Megváltás (részlet)

Hányszor nyögtél fel vérvörös párnáid közt,
és hányszor hajtottad vissza  fejed úgy, hogy:
Nincs irgalom! Hányszor dobtak szívedbe tőrt,
s legbelül mi volt (majd lesz) és lett ismét por.
Siess, Te fénylő csillag, várunk reád!

Mit ünneplünk?- kérdezi meg egy gyermek.
Fiam, menj játszani, tele a fa alja.
De mi napja van ma?- kérdezi nevetve.
Szeretet ünnepe, ajándékok halma.
Siess, Te fénylő csillag, várunk reád!

De miért szép ez, tovább kérdezé a gyermek,
s város, puszta koromfeketében vala.
Felnyüszít az állat, a világ megremeg,
és valahol messze felsír, felsír egy baba.
Siess, Te fénylő csillag, várunk reád!

Szólnak már a harangok, vége a kínnak
talán. Mondd hát Uram, hogy örökre vége!
A gyertyák lángjai is sorra felsírnak,
vérvörös párnáid közt már nem nyögsz végre.
Siess, Te fénylő csillag, várunk reád!

Feltűnt a Csillag, beragyogva az eget,
már látod: fuldokoltál, vitt az áradat…
A bűn tengeréből most megmenekülhetsz,
s fájó szíved dobogja imádságodat…

Jelen versemmel kellemes karácsonyt (és boldog új évet) kívánok mindenkinek és szívből kívánom, hogy tudják átérezni az ünnep hangulatát!Hiszen mi lehet annál fontosabb, hogy Krisztus megváltott?!

B U É K  2007 - Újévi gondolatok
Itt az idő, fordítani kell egyet a lejárt homokórán , hogy ismét egy éven át figyelhessük, ahogy peregnek le a homokszemcsék. Mennünk kell tovább , s bízni abban , hogy van miért , s küzdeni, hogy jövőre is legyen majd, aki megfordítsa az óránkat , s hogy érdemes legyen újra felállítani. S ha máskor nem, hát most eljött a pillanat, hogy elgondolkozzunk , kell-e fordítani a sorsunkon is . Az újév a fogadalmak , az elhatározások ideje , sok országban és sok családban megkövetelik a gyerekektől, hogy hosszú ,értékelő listát állítsanak össze arról, hogy mit fognak majd az új évben másképp csinálni, s mik azok a jó és természetüktől fogva helyes szokások, amiket továbbra is ápolni fognak. Vegyük észre azonban, hogy január elseje nem abszolút határ, nem a végítélet felé vezető mérföldkő, s nincs felsőbb erő, aki előtt éppen most - és nem az év más napján - tartozunk elszámolással. A tükör másik oldalán csak magunk vagyunk, az értékelést magunknak készítjük, a sors fordító döntéseket is magunknak hozzuk, s csak rajtunk áll, kiket avatunk be, hogy szükségünk van-e rájuk. A történelem nagy döntései és fordulatai nem december és január köré sűrűsödtek , ez inkább a hatásvadász döntések ideje, a megnyerő TV-nyilatkozatoké , a köszöntőbe burkolt reklámoké és választási hirdetéseké. Egy egész évre való nehéz feladat , ezek rengetegéből kiragadni az őszinte, önzetlen pillanatokat, kitörni a kényelmes fotelben ülve hallgatott , jól csengő beszédek álságos harmóniájából. Itt van tehát 2007. Ahogy a család az ünnep idején visszatekint az elmúlt esztendőre , a nagyobb család, a város is számot vet. Miként a naptárban az évek egymás után jönnek , úgy épül évről évre, tégláról téglára a város és környéke. Gyarapodtunk az idén is: utak, járdák, parkok épültek , -szépültek , felújított orvosi rendelőben folyik a gyógyító munka, a komfortosság jegyében megkezdődött és befejeződött a csatornahálózat hiányzó részének kiépítése, új lakásokba költözhettek családok , tanultak , művelődtek , szórakoztak stb. Vállunkat egymásnak vetve közösen építkeztünk , s ebben éreztük a  tágabb és szűkebb közösség szolidaritását , támogatását , segítségét. De maradt teendőnk is: vigyázni mindarra, amit megteremtettünk, mert így tudunk a lerakott, biztos alapjainkra tovább építkezni. Vannak még rendbe hozandó épületeink, felújítandó útjaink, szépíteni, csinosítani való egyéb feladataink. Ez a munka azonban nemcsak a kövek egymásra rakását jelenti , hanem az emberi kapcsolatok építését , gazdagítását is. Hisz a köveknek csak az emberek adhatnak életet , az emberi munka és erőfeszítés teszi az emberek sokaságát közösséggé. Olyan közösséggé, ahol az erős a saját tehetségéből és munkájából boldogul, de képes arra is, hogy segítse a gyengébbeket, szolidaritást érezzen az elesettekkel, s jószívű természetességgel cselekedjék azért, hogy ők is emberhez méltó életet élhessenek. Köszöntsük  az új évet, azt az évet, melybe így is, úgy is belecsöppenünk, s  ha mást nem is tudok a jövőről , megragadom az alkalmat, hogy minden kedves olvasónknak (meg mindenki másnak is), nemre, fajra, öltözetre és pénztárcára való tekintet nélkül, boldog, sikerekben és hízott malacban gazdag, izgalmas és gazdag új esztendőt kívánjak! Remélem és kívánom: legyen lehetőségünk az új esztendőben is valóra váltani terveinket. Legyen hozzá erőnk, egészségünk és kitartásunk. Legyen egymást tisztelő és segítő megértésünk és hozzá kellő bölcsességünk. Legyenek társaink, akik egy mosolyt, hitet és erőt adnak mindehhez. A város minden polgárának, barátjának és segítőjének , eredményekben gazdag boldog új évet kívánok az Eleki Krónika szerkesztői nevében
Árgyelán György főszerkesztő

Találkozás Tomcsányival
Szeptember óta megújult Gyula belvárosa. Mindennap sok eleki is megfordul itt. Bizonyára sokaknak feltűnt az is, hogy az itt lévő egykori pestis kápolnát is felújították kívül-belül. Ha valaki betér ebbe a kápolnába, akkor az ajtótól jobbra, a falon láthat egy latin nyelvű táblát, ami a néhai Tomcsányi Jánosnak /1703-72/ állít emléket. A táblán található szöveg a következő: "SPECTABILIS ET GENEROSUS/ HEROS IOANNES TOMCSANY/ CASTAI GYVLENSIS RECTOR/VIXIT ANNIS ABSQVE UNO/ SEPTVAGINTA/ IN HAC URNA/ REQVIESCIT" /Vagyis: Tekintélyes és nemes lelkű hős, Tomcsányi János, a gyulai kastély kormányzója
élt egy híján hetven évet. Ebben az urnában nyugszik./ E sorok írójának érdeklődését felkeltette ez a nemes lelkű hős, mivel nevével korábban még nem találkozott! Az esetleges eleki kapcsolatra vonatkozó kérdésre a választ a megyei levéltár segítségével meg is találtuk. 2002-ben Gyulán megjelent egy könyv a megyei alispánokról /www.bekes-archiv.hu/, melyből a következők derültek ki: A táblán szereplő Tomcsányi János 1729-ben telepedett le Békés megyében. A család Turóc megyéből származik, és már 1391-ben van róluk írás. Tomcsányi 1735-ig a gyulai uradalom jegyzője volt, de volt vármegyei esküdt, törvényszéki ülnök is. Részt vett a Péró-féle felkelés leverésében. /1735-ben Péróék Eleket is kifosztották, az itteni lakosság ekkor egy időre az aradi várba menekült./ Vagyis a kapocs Elek és Gyula között most Péró, aki miatt az elekiek hajdan "megfutottak", de akinek a leverésében tevékenyen részt vett Tomcsányi is, akinek ezért utólag is hálásak lehetünk mi, elekiek is. Tomcsányi János egyik unokája, Tomcsányi József /1807-76/ is tovább öregbítette a család jó hírnevét, mert 1867-1876-ig, vagyis haláláig Békés megye elismert
 főispánja volt. /Érdekes, hogy ő is 69 évesen halt meg, mint a nagypapa./ Az internet szerint a világ különböző részein ma is sok Tomcsány nevű ember él! Aki "találkozni" akar Tomcsányi Jánossal, az miatta is ellátogathat az egykori megyeszékhelyre, Gyulára.
Rapajkó Tibor

A karácsonyfa története
Évszázadokkal ezelőtt karácsony napján életfát, termőágat vittek a szobákba, ami az évről évre megújuló természet mágikus jelképe. Állítása általános volt hazánkban, de a múlt században feltűnő karácsonyfa teljesen kiszorította. Jézus születésének tiszteletére, díszítünk karácsonyfát, énekelünk karácsonyi énekeket, kívánunk egymásnak boldog békés ünnepeket. A karácsony elnevezése: a korciti: a fordul, lép, szó származéka, a téli napforduló örömére, és az azt megelőző várakozásra utal. De igazi örömöt csak az érez, aki nem elégszik meg a külsőségekkel, hanem az ünnep igazi tartalmát, a szeretetet, a meg bocsátást teszi magáévá. Mindenkinek ilyen bensőséges, boldog, békés karácsonyt kívánok.
Rostásné Hotya Valéria

Összevonások
2006. december 8-án ülésezett a megyei közgyűlés, amelynek fő témája a 2007-es költségvetési koncepció volt. Az elképzelések szerint a megyei  fenntartású oktatási intézményeket integrálják, amely várhatóan létszámcsökkenést is okoz majd. /A mostani ötezer dolgozóból valószínűleg kettőszázat el kell bocsátani./ Ezekre az intézkedésekre most azért kényszerült a megyei testület, mert a kormányzat a jövő évtől kezdődően 900 millió forintot fog elvonni Békés megyétől. Az elfogadott koncepció szerint három oktatási centrum fog majd létrejönni a későbbiekben: Dél-békési Centrum /
Mezőkovácsháza, Mezőhegyes, Magyarbánhegyes, Orosháza és Szarvas/,Békési Oktatási Centrum /Békés, Tarhos és esetleg a kézműves szakiskola/, Gyula-környéki Oktatási Centrum  /Gyula, Elek, Szabadkígyós, és estleg Kétegyháza/. A megyei fenntarttású oktatási intézmények összevonásának a megvalósításáról  a megyei testület 2007 februárjában fog dönteni. /Forrás: Békés Megyei 
Hírlap, 2006. december 9-i lapszáma/
Rapajkó Tibor

JELES NAPOK DECEMBERBEN
A karácsonyi ünnepkör az advent első napjával veszi kezdetét és vízkeresztig tart. Advent: az egyházi év kezdete, a  karácsonyi előkészület négyhetes időszaka. A vallási előkészületet a hajnali misék, a roráték jelentik. A régi magyar nyelvben angyali misének is nevezték.
December 4. – Borbála napja Szent Borbála emlékünnepe, aki KisÁzsiában élt. Keresztény hitéért megkínozták, majd lefejezték. A bányászok, a várak védszentje volt. Borbála-napi hiedelmek: jellemzőek erre a napra a női munkatilalmak. Nem szabad varrni, mert bevarrnánk a tyúkok fenekét. Söpörni sem szabad, mert elsöpörnénk a szerencsénket.
December 6. – Szent Miklós napja Szent Miklós püspök a 4.században élt a kisázsiai Myra városában. A pékek, halászok, révészek, vízimolnárok patrónusaként tisztelték. A Mikulás szó csak a 19.század végén került a köznyelvbe. Miklós püspök csodáiról, jótékonyságáról legendák szólnak. Az egyik szerint egy elszegényedett nemesember a három lányát tisztességtelen életre akarta kényszeríteni. Ezt megtudta Szent Miklós, aranyat kötött egy keszkenőbe és a félig nyitott ablakba betette, így megmentette a 3 lány tisztességét. A Miklós-napi ajándékozásnak ma is élnek hagyományai. Miklós püspök/ma Mikulás/ az ünnep előestéjén kíséretével együtt betér olyan házakba, ahol gyerekek vannak, és ott vizsgáztatja őket, majd tudásuk és viselkedésük szerint jutalmazza vagy virgáccsal fenyíti őket. Az időjárással kapcsolatban úgy tartják, hogy ilyenkor már jön a havazás. December 13. --  Luca napja Szent Luca a legenda szerint keresztény hitéért halt vértanúhalált. Legendája alapján a szembetegségben, vakságban szenvedők, a varrónők patrónusa. Luca alakja kettős: egyrészt kapcsolatos a legendabeli Szent Lucával, másrészt egy boszorkányszerű, rontó alakkal. Ez utóbbi kísértetszerű jelenség, aki ezen az éjszakán és napon az emberek, állatok kárát okozhatja. Luca napjához sokféle házasságjósló eljárás kapcsolódott. Volt ahol szemétdombra álltak és hallgatóztak. Ahonnan a kutyaugatást vagy kakaskukorékolást hallottak, úgy vélték, abból az irányból jön a jövendőbelijük. Más: cédulákra férfineveket írtak, ezeket gombócokba tették. Úgy tartották, amelyik gombócba rejtett név leghamarabb feljön a víz tetejére, olyan nevű lesz a férjük. December 21. – Tamás napja  Hitetlen Tamás néven emlegetett apostol. A hagyomány szerint pünkösd után Jézus külön megjelent neki. Úgy hitték, aki ezen a napon disznót öl, annak minden évben le kell vágnia egyet, mert Tamás különben valamelyik állatát elpusztítja. KARÁCSONY – a keresztény egyház legnagyobb ünnepe, a 4.század óta december 25-én ünneplik Jézus születését. Ez a nap a téli napforduló. December 24. – karácsony vigíliája, Ádám, Éva napja  Ez a nap az adventi időszak utolsó napja. E napon került színre az ún. paradicsomjáték, amely a bibliai bűnbeesés történetét adta elő dramatikus formában. Nagy jelentőséget tulajdonítottak a karácsonyi asztalnak. Erre vagy alá helyezett tárgyak, eszközök különleges jelentőséggel bírtak. A néphagyomány szerint. A legáltalánosabb volt a gabona, valamint a szalma és a széna. A magvak a következő év bő termését biztosították. A szénát és a szalmát karácsony után az állatok alá tették, hogy szaporák, egészségesek legyenek. A karácsonyi asztalra helyezett ételek – a néphit szerint – a család tagjainak az egészségét biztosították. A karácsonyfa-állítás is régi hagyomány, német eredetű szokás. A bécsi udvarban először az arisztokrácia, majd a városi polgárság, a falusi értelmiség, végül a parasztság körében terjedt el. Nálunk 1824-ben először Brunswick Teréz, martonvásári grófnő állított karácsonyfát. Ma már a szeretet ünnepén elterjedt a karácsonyi ajándékozás. Mindenki valamivel meglepi családját, rokonait, szeretteit. Ezek az ajándékok ott lapulnak a szekrényben arra várva, hogy ezen a napon a fa alá kerüljenek, és ezáltal örömöt szerezzenek. Örökzöld adventi koszorút is készítenek, amelyet 4 gyertya díszít. Ezeket egymás után, a négy adventi vasárnap gyújtják meg. December 25. – karácsony napja, ez a család ünnepe. Ilyenkor mindenki elment a templomba misére /ma is/ és együtt töltötték utána a napot. Csak a legszükségesebb munkát végezték el. Tilos volt e napon a kölcsönkérés, kölcsönadás is, mert kivitték volna a szerencsét.  December 26. – karácsony másnapja – István napja István az egyház első vértanúja, államalapító királyunk, Szent István névadó szentje. Az egyik legkedveltebb névünnep. 
Íme egy István-napi köszöntő:
„István éljen sokáig!
  Pénzben járjon bokáig.
  Életének fonala,
  Sodoródjon hosszúra!”
Ezen  a napon jártak házról-házra a regélők.
December 27. – János napja János apostol, Zebedeus fia, Jakab apostol fivére. Ő is halász volt. Az elsők között követte Jézus Krisztust. Ez is kedvelt névünnep. Régi szokás szerint falvakban és városokban áldomásokat mondanak, bort szentelnek. December 28. – Aprószentek napja Heródes király Betlehemben és környékén minden kisdedet, aki Jézussal egyidőben született, megöletett. A fiúgyermekek megvesszőzésének szokását a betlehemi kisdedek szenvedéseire vetítik vissza, a lányokét pedig azzal magyarázzák, hogy Betlehemben a fiúgyermekek haltak meg, és ezért ilyenkor a lányoknak kell szenvedni. December 31. – Szilveszter napja Szent Szilveszter pápa /314-335/ ünnepe, a polgári év utolsó napja. Óévi hálaadást tartanak a templomokban. E nap szokásaiban fontos szerepe van a zajkeltésnek. Ezen az éjjelen dudálások, csattogások, kiabálások, durrogások verik fel az éjszaka csendjét. Egy újévi jókívánsággal kívánok én is minden kedves olvasónknak áldott, békés, megelégedett új esztendőt:
„Jertek, mi is lássuk Urunkat,
  Hajtsuk meg előtte magunkat,
  Hogy többször is ily időkre,
  Holnapokról, esztendőkre
  Virradjunk!”
Nádor Mária

Jézus és a fenyő (monda)
Mikor Jézus a földön járt, a gonosz emberek elől bujdosnia kellett. Egyszer, amikor üldözték, egy sűrű lombú fa ágai közé húzódott. A fa ráripakodott: - Menj innen, e rejtőzz a lombjaim közé! Ha ellenségeid rád találnak, engem is elpusztítanak. Futott tovább Jézus, de a többi fa is elutasította sorra. Végül egy fenyőfához ért. Ennek alig volt lombja. Ritka ágain rövid tűlevelek nőttek. A megszólalt: - Gyere, simulj a törzsemhez! Ne félj, nem találnak rád! Jézus a fa törzséhez lapult. A fenyő leeresztette ágait, s eltakarta a menekülőt. Amikor megszabadult, megáldotta a fenyőt: - Soha ne hullasd el a leveledet. Akkor is virulj, és zöldellj, amikor a többiek levéltelenül sorvadoznak! Te légy a legdélcegebb, a legszívósabb minden társad között! Élj meg mindenütt! Légy az emberek öröme és emlékezetemre ágaidon gyújtsanak karácsonyi gyertyát minden esztendőben.
Közreadta: Lantos Mihályné

Megmérettetés a szépolvasási versenyen
„Maga a tudat, hogy egy jó könyv vár ránk a nap végén, boldogabbá teszi a napot.”/ Kathleen Norris/ Ez az idézet lehetett volna a mottója annak a szépolvasási versenynek, melyet november 21-én du. 2 órától rendezett meg a Dr.Mester György Általános Iskola alsós munkaközössége, az alsó tagozatos tanulók részvételével az iskolában. A verseny szervezői: Dr.Sántáné Benedek Judit, Morár Péterné és Bellon Tiborné Durst Ilona tanítónők voltak. Az alapos felkészültséggel szereplő versenyzőknél a zsűrinek nem volt könnyű feladata. A pontozásnál figyelembe kellett venni az olvasástechnikát, a beleélést, a hangsúlyt, a hangerőt, a tempót és ezeknek a szempontoknak az összeadott pontjaiból adódtak a helyezések. A zsűri tagjai voltak: Busáné Szombath Erzsébet elnök, és 2 tag: Bereczki Sándorné, Nádor Mária. A verseny előtt Dr.Sántáné Benedek Judit köszöntötte a résztvevőket és bemutatta a zsűri tagjait, akiknek eredményes munkát kívánt. Ezután évfolyamonként szerepeltek a versenyzők. Minden évfolyam először az otthon jól begyakorolt szabadon választottat olvasta el. Hallottunk magyar népmesét, Andersen-mesét, Lázár Ervin mesét és a nemrégiben örökre eltávozott Janikovszky Évától is egy kedves történetet. Színesek, változatosak voltak a kiválasztott mesék. Ezután következett a kötelező feladat olvasása. Természetesen ezt az ismeretlen szöveget csak a helyszínen olvashatták, gyakorolhatták a versenyzők, a felkészülési időben. A zsűri tagjai a verseny végén összedugták a fejüket és a pontok összesítése után megszülettek az alábbi eredmények:
2.évfolyam:
I.Veres Fruzsina   2.a.
II. Lőrincz Balázs  2.b.
III. Botás Dávid      2.b.  
Különdíjat kapott Árgyelán Stella 2.a. osztályos tanuló a sikeres szerepléséért.
Felkészítők: Bellon Tiborné Durst Ilona és Morár Péterné tanítónők voltak.
3.évfolyam:
I. Horváth Csenge    3.b.
II. Kása Rebeka         3.a.
III. Simonka Mózes    3.b.
Felkészítők: Brandt Antalné és Kovács Gerőné tanítónők voltak.
4.évfolyam:
I. Korcsok Máté        4.b.
II. Antal András         4.c.
III. Sajcz Richárd        4.a.
Felkészítők: Dr.Sántáné Benedek Judit, Zsidó Ágnes és Lupné Soós Tünde tanítónők voltak. A verseny értékelését Busáné Szombath Erzsébet elnökasszonytól hallották a résztvevők. Minden versenyző kapott Tőle egy oklevelet és minden évfolyam első 3 helyezettje még l-l szép mesekönyvet is vihetett haza. Köszönet Dr. Heimné Máté Máriának, aki az Eleki Gyermekeinkért Alapítvány nevében felajánlotta a jutalomkönyveket, és köszönet a Városi Önkormányzattól kapott édességekért is. Egy jó könyv olvasása elfeledteti bánatunkat, gondjainkat, egyáltalán megszűnik számunkra akkor a külvilág! Ezek a kisiskolások ennek az álomvilágnak az előcsarnokába léptek be, ezzel az olvasás-szeretetükkel. November 30-án TV-felvételen vesznek részt. Az Elek TV adását nézve, meggyőződhet mindenki arról, hogy a helyezettek hogyan szerepeltek és milyen ügyesek voltak.
Nádor Mária

Úticél  --  Mariazell volt …
Az Eleki Németek Egyesületében már régóta tervezték, egy kellemes kirándulás megszervezését. Ez az elképzelés, álom, végre valóra vált október 21-22-23-án. Az úti cél végső állomása, Ausztria csodaszép táján fekvő zarándokhely, Mariazell volt. Október 2l-én szombaton 14-en elindultak egy kisbusszal, mely kényelmes utazást biztosított számukra. Az első állomás Solt volt, de megcsodálták Veszprém és Ják nevezetességeit is. Fáradtságaikat a vépi szálláson pihenték ki, kényelmes, tiszta szobákban elhelyezve. Innen indultak tovább vasárnap Ausztriába. Az út csodaszép volt, gyönyörködtek a színes muskátlival díszített tiroli házakban és a táj szépségeiben. A néha veszélyes szerpentines úton, Barta István sofőr, biztonságosan és figyelmesen vezetett. A hosszú utazás után megérkeztek Mariazellbe. Kis történeti bemutatás a helyről:  a legenda szerint egy Magnus nevezetű szerzetes érkezett ide 1157-ben, hogy átvegye az itt élő emberek lelki gondozását. Ide magával hozta a hársfából faragott Mária szobrát. Az útját elzárta egy sziklatömb. Magnus segítséget kért az Istenszülőtől, amire a szikla kettéhasadt, és az út szabaddá vált számára. Miután célba érkezett a szerzetes ,a szobrot a farönkre állította és elkezdett egy „cellát” építeni, amely kápolnaként és szállásként is szolgált. A „cellában lévő Máriáról” nevezték el a helyet. E kis történeti kitérő után visszatérek a kiránduló csoporthoz, akik megtekintették a csodaszép templomot, itt részt vettek egy szent misén. Mariazell nemcsak híres zarándokhely /itt megjegyzem, hogy Elekről már 1826-ban is meglátogatták e helyet, gyógyulást, lelki vigaszt keresve, ezt bizonyítja egy régi fénykép is/, hanem klimatikus gyógyhelyként és téli sportcentrumként is emlegetik. A gótikus templom építése szoros összefüggésben áll első Lajos magyar királlyal, akinek a szobra még ma is látható itt. Miután beteltek a táj, az épületek megcsodálásával, visszatértek Vépre, ahol finom vacsora várta őket. A hétfői nap ismét sok-sok látnivalót rejtegetett. Szombathely, Kőszeg városok nevezetességeit megtekintve, Badacsony lankás tájaira érkeztek. Itt természetesen megkóstolták a híres badacsonyi bort, az ízletes nedűből sokan vásároltak családtagjaiknak. A hazafelé vezető út végső megállója Solt volt, ahol szintén finom vacsora várta a kissé elcsigázott, elfáradt csoportot. Az utazás teljes költségét az Eleki Németek Egyesülete biztosította a résztvevőknek. A Mindenható pedig a 3 napra verőfényes ,csodaszép őszi időt varázsolt részükre – eső nélkül. Este fél 9 felé érkeztek haza kissé fáradtan, de tele élménnyel, sok szép emlékkel. Hogy mennyire jól sikerült a kirándulás, mi sem bizonyítja jobban, mint az, hogy a résztvevők a mai napig emlegetik ezt a 3-napos felhőtlen, kellemes kikapcsolódást.
Nádor Mária

Horváth Ferencné: Angyalt várva

Közeledvén a karácsony
Angyal száll a föld egén
Nyugalom és csend honol
A lelkem teljes, legmélyén
Ez jó ez szép is lenne,
Ha mindenki ezt érezné, 
És várva, várná angyalkáját,
A szíve belső rejtekén.

Sok jó ember angyalt várva
Feled minden bánatot,
Reménykedve szebb jövőben, 
Várja az ünnepnapot.

Várd hát Te is angyalod
Szeresd, társad s családod,
Barátodat és azt akivel, a Jó Isten megáldott.
Ha majd, itt lesz angyalod,
Becsüld, tiszteld, óvjad Őt,
Mert így lesz szebb a holnapod.

Akik a csúcson vannak
Egy érdekes felmérés eredményeiről számolt be az Euobserver november 24-i száma /www.euobserver.com/. Nem régen ugyanis 167 országot vizsgáltak olyan szempontból, hogy pl. a kormányzati munka, az emberi jogok, a választási rendszer, a politikai kultúra alapján milyen rangsort lehet felállítani a különböző országok között. Elég érdekes, de ugyanakkor mégsem meglepő megállapítások születtek, csak azon lehet csodálkozni, hogy pl. hazánkban ezen írás miért nem váltott ki komolyabb vitát. A felmérés szerint manapság csak 28 országról lehet elmondani azt, hogy ott  teljes demokrácia létezik. /Ebből 17 az EU tagja!/ A majdnem tökéletes demokráciák rangsorában az első helyen Svédország áll, amelyet Izland,  Hollandia és Dánia követ. Ebben az előkelő társaságban Szlovánia az utolsó, de az angolok is csak a 23-ok, utánuk pedig a franciák következnek. /Az  angolokat a pártok működése, az emberi jogok eróziója, a franciákat pedig a kormányzati munka és politikai kultúra miatt "pontozták le" most!/ Olaszország a gyenge demokráciájú országok közé került mostanság, az ottani  választási rendszer és a politikai kultúra hiányosságai miatt. /Ebben a  "társaságban" foglal helyet pl. Lengyelország is, amely a 46. helyen szerepel, és távolodik a felmérést készítők szerint az EU-normáktól./ A közép- , illetve kelet-európai országokban szintén gyenge a demokrácia, de itt tulajdonképpen még most is átmenet van a valódi és a látszatdemokrácia között! /Hazánk is ide sorolható, igaz az ország neve itt sincs feltüntetve./ A nem régen csatlakozott országokban, így Magyarországon is a jóval korábbi, de folyamatosan működő demokráciákhoz képest nagy a lemaradás pl. a demokrácia kifejlődésében, a jogtalanságok elleni reagálásokban, de a politikai kultúrában is. Január 1-től Bulgária és Románia is az EU tagja lesz, őket a 49. illetve az  50. helyre sorolták, a gyenge demokráciák közé. A nem európai országok közül Ausztrália a legjobb, hisz az előkelő nyolcadik  helyen szerepel, őt Kanada követi, majd ismét egy európai ország, Svájc következik. Meglepő módon az USA most csak a 17. a rangsorban, mert itt a kormányzati munkával és az emberi jogokkal vannak problémák. A listán a legutolsó, vagyis a 167. helyen Észak-Korea áll, mely diktatúrát pedig a következő országok is megelőzik: Közép-Afrika, Csád, Togo, Myanmar, Türkmenisztán, Líbia, illetve Üzbegisztán is. A felmérés szerint a világ országainak többb mint a felében van valamilyen demokrácia, de csak 13%-uk teljes demokrácia. 55 állam esik a legrosszabb kategóriába, és az embereknek pedig majdnem 40%-a él tekintélyelvű rendszerekben! Végül megjegyezni kívánjuk, hogy a jelenre vonatkozó megállapításokkal egyet lehet érteni, de az viszont nagyon érdekes, hogy a lapban nem szerepel pl. Oroszország, Kína, Szaud-Arábia, de Kuba sem! A most közölt felmérés legnagyobb problémája viszont az, hogy nem utal történelmi előzményekre, pedig ezek nélkül pl. nehéz megérteni, hogy miért éppen a svédek vannak a csúcson, és miért vannak komoly problémák Közép-Európában még ma is a politikai kultúrában.
Rapajkó Tibor

Szívből fakadó ajándék
Karácsonyra készül az egész világ. A kereszténység egyik legnagyobb ünnepére: Jézus, a Megváltó születésének napjára. Ez az ünnep hagyományaiban, szellemiségében, hangulatában emberek millióit érintik meg. A szeretet, az öröm, a békesség, a család, az otthon ünnepe. A szeretet ünnepén elfelejtjük, a hétköznapi gondokat. A fenyőillatú meleg szobában örülünk egymásnak, az ünnepnek, az ajándékoknak. Karácsonyi fények gyúlnak a fenyőfákon, és az öröm az ajándékozásban is megnyilvánul. Sohasem az ajándék értéke a fontos, a szándék, a figyelmesség, amellyel adják. Az ajándékozás lényege, hogy gondolunk valakire, örömöt akarunk neki szerezni, készülünk rá. A legszebb karácsonyi történetet, az élet írja. A szívből, szeretetből fakadó ajándékozásról Tanító néni: így mesél. Történetemnek azt a címet adhatnám: Szívből fakadó ajándék. Oda kinn szép nagy pelyhekben, hull a hó, az első hó. Mintha a természet elfelejtette volna,”dolgát”, csak most így december közepén, kezdett esni. Az áldott kéz, fehér hótakarót terített a vetésre. Minden igyekezetem hiábavaló, elsős kis gyermekeim, csak néznek kifelé az ablakon. Látszik, hogy kifelé vágynak. Szaladgálni, hógolyózni, csúszkálni. Még próbálkozom:- Gyerekek, énekeljünk egy szép karácsonyi éneket. Felcsendül a Kis karácsony, nagy karácsony. Egyre gyérül az ének. Egy kisfiú jelentkezik: Tanár néni, nekem, muszáj kimennem. Ennek a matematika órának vége. Inkább beszélgetünk, a karácsonyról, az ajándékozásról. Ki milyen ajándékot szeretne?  Sorba kerülnek elő, a gyermeki vágyak, kívánságok. Mindegy, hogy kerül az ajándék a fenyőfa alá, csak ott legyen. Abban tökéletesen megegyezünk, hogy az igazi ajándék szeretetből fakad. Ti kit ajándékoztok meg? Anyukámat, Apukámat, a testvéremet, a mamámat, még a kiskutyámat, is mindenkit, akit szeretek. Ez a lényeg: mindenkit, akit szeretek, ezért is, hívjuk a szeretet ünnepének. Fontos, hogy az ajándék drága legyen? Ugyan már! Mosolyodik el, Marika. Ekkor történik az igazi csoda, Jancsika, aki eddig úgy tett, mintha őt egyáltalán nem is érdekelné a „dolog.” Nem bírja már tovább, előveszi uzsonna táskájából az egyetlen almáját, megtörli nadrágjába és kihozza nekem a tanári asztalra. „Boldog karácsonyt, én is szeretem, nem csak a lányok, csak nekem nem sikerül jónak lenni”- súgja szégyenlősen Nagyon sokáig, mintegy drága kincset, őriztem, az ajándékot, amely a gyerekekre jellemzően őszintén szívből fakadt, de így karácsonyhoz közeledve, mindig eszembe jut. Kívánom, hogy mindenki ilyen szívből tudjon ajándékot adni, és így is kapjon. Még akkor is, ha úgy, mint Jancsika, az év minden napján nem sikerül jónak lenni. Kellemes, karácsonyi ünnepeket, boldog, erőben, egészségben gazdag újévet kívánok mindenkinek, köszön el a kedves Tanító néni. Az Eleki Krónika nevében ezt, kívánjuk mi is mindenkinek.
Rostásné Hotya Valéria

Dr. Singer Ferencné Walthier Ilona /1914-2005/: Vallató

Mi nem felejtünk,
mi sohasem felejtünk!
Ady Endre-zilahi iskoládba
megírod-e?
Pece-parti Párizs,
holdfényes a püspöki udvar
emlékszel-e?
Juhász Gyula---
hogy van-e magyar dal Váradon
megkérded-e?
Reményik Sándor---
"Egy kulcs, egy ház,
egy otthon, egy tető"
s végül
a Házsongárdi temető
s hogy Kolozsvár Cluj lett
tudod-e?
Csaba királyfi a Hadak útján
székely népedre
Lenézel-e?
Hegyeknek szelleme,
hogy honvéd áll a Hargitán
és kürt harsan fel a hegy fokán
hallottad-e?
Ősi föld,
Erdély drága földje
a nagy fejedelmekre,
a régi dicsőségre
emlékszel-e?

Karácsonyi süteményreceptek
Karácsonyi mézes krémes sütemény
Hozzávalók: A tésztához: 5 dkg RAMA margarin, 40 dkg liszt, 1 kávéskanál szódabikarbóna, 15 dkg cukor, 2 db tojás, 2 evők. méz. A krémhez: 20 dkg margarin, 20 dkg cukor, 1 db citrom lereszelt héja és kipréselt leve, 3 evők. Búzadara, 3 dl tej, egy kevés baracklekvár.
Elkészítés: A margarint, a tojást, a cukrot és a mézet összekeverjük és gőz fölött felfőzzük. Amikor langyosra hűlt, a liszttel, a szódabikarbónával összegyúrjuk és négy cipóra osztjuk. A tésztát fél óráig pihentetjük, majd kinyújtjuk és sütőlapon vagy a tepsi lisztezett hátoldalán, egyenként megsütjük (180 °C, laponként kb. 15 perc). Másnap töltjük. A krémhez a tejből a búzadarával sűrű tejbegrízt főzünk. A margarint a cukorral, a citrom levével és lereszelt héjával kikeverjük, majd hozzáadjuk a tejbegrízt. A lapot először baracklekvárral vékonyan megkenjük, majd a krémmel megtöltjük a tortalapokat. A tetejét ízlés szerint díszíthetjük: porcukrot szórhatunk rá vagy bevonhatjuk csokoládémázzal.

Full - jó csokis muffin
Hozzávalók: 
12 dkg vaj, 25 dkg cukor, 1 vaníliás cukor, 2 tojás, 30 dkg liszt, 1 sütőpor, tej, 1 tábla étcsoki, kakaópor
Elkészítés: A vajat felolvasztjuk, és hozzáadjuk a cukrot a vanília cukrot és a 2 tojást. Az így kapott masszához hozzáadjuk a lisztet és a sütőport és annyi tejet amennyitől lágy masszává válik a keverékünk. Majd hozzáadjuk a kis kockákra vágott csokit és annyi kakaót, amitől a masszánk sötétbarna színű lesz. A tésztát muffinformába töltjük és előmelegített sütőben kb. 15 perc alatt készre sütjük. 

Jó étvágyat!

ÁLHÍREK A TELEHÁZBÓL
2006 december 6-án mikulások hada foglalta el az eleki kistérségi teleházat. Állítólag innen intézték a mikuláscsomagok rendelését a Békés Megyei gyermekek részére,miután megnyílt az interneten egy Mikulás csomag ellátó nagykereskedés.
álinfó

Kányádi Sándor: Isten háta mögött

Üres az istálló s a jászol
idén se lesz nálunk karácsony
hiába vártok
nem jönnek a három királyok

Sok dolga van a teremtőnek
mindenkivel ő sem törődhet
messzi a csillag
mindenüvé nem világíthat

Megértjük persze mit tehetnénk
de olyan sötétek az esték
s a szeretetnek
hiánya nagyon dideregtet

Előrelátó vagy de mégis
nézz uram a hátad mögé is
ott is lakoznak
s örülnének a mosolyodnak

Román közvéleménykutatás
Ha Romániában most lennének a választások, akkor Ön kire szavazna?
46% PNL-PD /Nemzeti Liberális Párt-Demokrata Párt/-kormánypárt
23% PSD /Szociáldemokrata Párt/
12% PRM /Nagy-Románia Párt/
5% RMDSz /a Markó-féle magyar párt/-kormánypárt
5%PNG /Új Generáció/
2%PC /Konzervatív Párt/-kormánypárt
2006 novemberében a román kormánypártok 53%-on állnak, ami részben az ottani magyarságnak is köszönhető. Egy román közvéleménykutató cég szerint a román  választópolgárok legjobban/57%/ a köztársasági elnökben, Traian Basescuban bíznak, aki szintén kormánypárti. /Románia az ő elnöksége idején lépett be a 
NATO-ba, illetve lép be az EU-ba 2007-ben, ami óriási eredmény, amit az emberek nagy része méltányol is!/
/Forrás: a Diplomat novemberi száma-www.thediplomat.ro/
Rapajkó Tibor

Újévi köszöntő. Irta: Bartal Klári

Adjon Isten minden szépet,
Irigyeknek békességet,
Adjon Isten minden jót,
Hazug szájba igaz szót.

Hontalannak menedéket,
Éhezőknek eleséget,
Tollat író kezébe,
Puját asszony ölébe.

Legényeknek feleséget,
Szegényeknek nyereséget,
Áfonyát a havasra,
Pisztrángot a patakba.

Istenhitet a pogánynak,
Hű szeretőt a leánynak,
Szép időben jó vetést,
Szomorúknak feledést.

Sarkvidékre hideg telet,
Az árváknak jó kenyeret,
Fegyvereknek nyugalmat,
Szelíd szónak hatalmat.

Betegeknek egészséget,
Fuldoklóknak reménységet,
Vitorlának jó szelet,
Napfényből is öleget.

Jó lövést az ordasokra,
Nyíló ajtót vaskapukra,
Vándoroknak fogadót -
Isten adjon minden jót!

VAJON VAN-E TÉLAPÓ?
(Az amerikai típusú télapóról van szó)
1. Egyetlen fajta ismert rénszarvas sem tud repülni, de több mint 300.000 fajta élő organizmus létezik, amely besorolásra vár és bár ezek többsége ízeltlábú vagy baktérium, nem zárhatjuk ki teljesen annak a lehetőségét, hogy a Télapó mégis repülő rénszarvasok vontatta szánon közlekedik.
2. A világon 2 milliárd gyerek (18 éven aluli) van. De minthogy a Télapó szemmel láthatóan nem törődik a mohamedán,hindu, zsidó és buddhista gyerekekkel, a munka 15%-ra mérséklődik (378 millióra az ENSZ Népességügyi Hivatala szerint). Háztartásonként átlagosan 3,5 gyerekkel számolva ez 91,8 millió otthont jelent, ha feltételezzük, hogy minden családban van legalább egy jó gyerek.
3. A Télapónak, hála a különböző időzónáknak és a Föld forgásának, 31 órája van a feladat elvégzésére, ha feltételezzük, hogy keletről nyugatra halad. Így 822,6 látogatást tesz másodpercenként. Ez azt jelenti, hogy minden jó gyerekkel rendelkező keresztény otthon esetén kb. egy ezred másodperce van, hogy leparkoljon, lepattanjon a szánról, beugorjon a kéménybe, megtöltse a zoknikat, a maradék cukrot szétszórja a fa alatt, fogyasszon a kitett csemegékből, felmásszon a kéményen át vissza a szánra, és átmenjen a következő házhoz. Feltételezve hogy az említett 91,8 millió megálló egyenletesen oszlik el a föld felszínén (ami persze nem így van, de számításainkhoz ez is megteszi), két ház között átlagosan 1,2 km távolság adódik, a teljes útja pedig 117 millió km, nem számolva azokat a megállókat, amire mindnyájunk rászorul legalább egyszer minden 31 órában, plusz táplálkozás, stb.
4. Ez azt jelenti, hogy a Télapó szánja mintegy 1000 km/másodperces sebességgel repül, a hang sebességénél 3000-szer gyorsabban. Az összehasonlítás kedvéért a leggyorsabb ember alkotta szerkezet, az Ulysses űrszonda mindössze 44,6 km/másodperccel vánszorog, egy hagyományos rénszarvas pedig 25 km-t tesz meg óránként, ha nagyon siet.
5. A szán rakománya egy újabb érdekes elem vizsgálódásunkban. Feltéve, hogy egy gyerek sem kap többet, mint egy közepes LEGO játékot (1 kg), a szán mintegy 321.300 tonnát szállít, nem számítva a Télapót, aki így holtsúlynak minősül. A Földön egy hagyományos rénszarvas 150 kg-ot tud elhúzni. Még ha feltételezzük is, hogy a repülő rénszarvas tízszer ennyit húz (1500 kg-ot), a szán nem indul 8, de még 9 rénszarvassal sem. 214.200-ra van szükség. Ez megnöveli a súlyt (ha magát nem is számoljuk) 353.430 tonnára. Csak az összehasonlítás kedvéért, ez négyszer annyi, mint a világ legnagyobb hajójának, a Queen Elisabeth-nek a súlya.
6. Ha 353.430 tonna 1000 km/másodperces sebességgel halad, az nagy légellenállásba ütközik. Ez felmelegíti a szarvasokat, kb. úgy ahogy az űrhajósok felmelegednek, amikor visszatérnek a Föld légkörébe. A két vezérrénszarvas 14,3 milliárdszor egymillió Joulle energiát nyel el másodpercenként, miközben fülsiketítő zaj hallatszik. Az egész rénszarvassereg 4,26 másodperc alatt ég el. Eközben a Télapó 17.500-szor akkora centrifugális erőnek van kitéve, mint a Föld gravitációja (ez így 17.000 g). Egy 120 kilós Télapó (ami röhejesen kicsi) mintegy 8.207.123 kg-os erővel préselődik majd szánja háttámlájának.
ÖSSZEGEZVE: Ha a Télapó valaha is megpróbált karácsony éjszakáján ajándékot kihordani, mostanára biztos halott szegény.
Ismeretlen szerző

Wichmann Ákos: A Télapó szaporodásáról
Tudományos kutatók már évtizedek óta töprengenek azon a kérdésen, hogy miként megy végbe a télapók szaporodása. Megdőlni látszanak azon régebbi elméletek, mely szerint a télapók autogenezissel szaporodnak, gyakorlatilag a saját puttonyukból húzva elő magukat. Amennyiben igaza van annak a tarhonyavesztegnyői felfedezőcsoportnak, mely a télapók szaporodásának új elméletével állt elő, nemcsak az évszázad legnagyobb felfedezésének lehetünk tanúi, hanem egyben megoldódik az az emberiséget évszázadok óta izgató nagy kérdés is, hogy mi volt előbb: a télapó vagy a puttony. A kutatócsoport elmélete egyrészt gyakorlati megfigyeléseken, másrészt bonyolult számítógépes modellezésen alapul. Lényege az, hogy a télapók nem autogenezissel, hanem tojásrakás útján szaporodnak. 1987 tavaszán egy tarhonyavesztegnyői gazda rekettyézés közben három szaloncukrot talált egy galagonyabokor aljában. Hazavitte, majd a tűzhely közelében egy kosárba helyezte őket. Másnap reggelre halk csipogást hallott a tűzhely felől. Odasietett és megdöbbenve látta, hogy a szaloncukrokból apró, pelyhes télapócskák keltek ki. A felfedezést senki sem hitte el a gazdának, csak az adóhivatal vetett ki kétszáznyolcvanmillió forint adóbírságot a be nem jelentett télapótenyésztés miatt. A tudományos vizsgálat később igazolta a gazda felfedezését, egyben megállapította, hogy a télapótojás anyagából kiindulva joggal feltételezhetjük, hogy a télapók karamell ízűek. Ezt azonban megcáfolni látszik az a tény, hogy a felnőtt tyúknak is csak igen ritkán van tojás íze.

Karácsony utáni villámdiéta
Nem jön rád a tavalyi estéji ruhád? A karácsonyi vacsinak látható nyomai maradtak a testeden? Íme itt a leghatékonyabb és egyben legolcsóbb diéta, amely meghozhatja az ideális testsúlyt, akár 10 perc alatt, hogy tetszetős legyél partnered számára a szilveszteri bulin:
A buli előtt ... 
.. vedd le az összes ékszered! 
.. vesd le az órád! 
.. ha van, vedd ki a protkód! 
.. vágd le a körmeidet! 
.. vedd le a szemüveged! 
.. mennyit is nyom egy vakbél? 
.. és a kontaktlencse?
.. nyomkodd ki a pattanásokat!
.. mosd le a körömlakkot (ez általában a hölgyeknek szól)!
.. borotváld le a lábaidat (ha kell, akár az egész tested)! 
.. menj el WC-re!
.. mossál hajat a felesleges zsírok eltávolítására!
.. adott esetben borotváld le a fejbőrödet! 
.. bőrradírozás! 
.. orrtisztítás! 
.. fülpucolás! 
.. krákogás és köpés !
.. fogközök tisztítása !
.. fogmosás !
.. szemhéjfesték lemosása! 
.. összes piercing eltávolítása!
És most nézz tükörbe! Hát nem szembetűnő a változás? Sok sikert!!!
Összeállította: Árgyelán Erzsébet

Villámteszt: Mennyit tud ön a karácsonyról?
1. Mit ünneplünk karácsonykor?
a) Az első ókori bevásárlóközpont megnyitását Betlehemben. (0 pont) 
b) Azt, hogy végre befejeződött a karácsonyi bevásárlás. (5 pont) 
c) Azt, hogy elkezdődött az időszámítás, mert ha nem születik meg Jézus, még mindig időszámításunk előtt lennénk és még mindig visszafelé kéne számolni az éveket. (10 pont)
2. Kik voltak a három királyok? 
a) John, Paul és Ringo. (0 pont) 
b) Azt nem tudom, de Illés Béla a legnagyobb király. (5 pont)
c) Sebestyén Balázs és Mónika.(10 pont)
3, Miért állítunk fenyőt karácsonykor? 
a) Fenyő Miklós emlékére. (0 pont) 
b) Mert a jegenye túl nagy és télen nincs rajta levél. A fenyő meg fekve csúnya. (5 pont) 
c) Megszokásból. (10 pont)
4. Mi a betlehem? 
a) Az első ókori bevásárlóközpont kicsinyített mása. (0 pont) 
b) Arab terroristák által alkalmazott makett merényletek megtervezéséhez. (5 pont) 
c) Ken és Barbie izraeli terjesztésben. (10 pont)
Értékelés 
0 pont: Ön nem tudja, mi az a karácsony, de biztos a bevásárlás miatt nem jutott rá ideje.
5 - 25 pont: Ön sem tudja, mi az a karácsony, de legalább több pontja van.
30 - 40 pont: Ön végképp nem tudja mi a karácsony, de azt hitte, hogy a több pontos biztos a jó válasz. Hát tévedett!
Összeállította: Árgyelán Erzsébet

Használhatatlan(?) okosságok az új évre
-  Ahol a tévéd, ott az otthonod.
- A természet igazságos: aki vak, az jobban hall, aki süket, az jobban lát, akinek rövidebb az egyik lába, annak hosszabb a másik.
- Az áram alatt lévő alkatrész ugyanúgy néz ki, mint amelyik nincs áram alatt. Csak más a fogása...
- Attól, hogy nem értenek meg, még nem vagy művész!
- Ha egy cápa a tenyeredből eszik, az előbb utóbb a lábadból is fog.
- Amiből lekvárt lehet főzni, abból pálinkát is.
- Ha ellenségeid lőtávolságon belül vannak, akkor te is.
- Ha biológussal laksz együtt, jobb, ha nem torkoskodsz a hűtőből. 
Összeállította: Árgyelán Erzsébet

Kacagtató
Két tehén beszélget: 
-Hívott anyád! 
-És mit mondott? 
- MÚÚÚ!! 

Kiskacsa úszik a tavon és sír. Odamegy hozzá a krokodil és megkérdi:
- Miért sírsz kiskacsa?
- Mert nem tudom ki vagyok és mi vagyok... 
- Ó, hát ez egyszerű: sárga csőr, sárga tollak, úszóhártya - kacsa vagy!
- Szupi! Kacsa vagyok!- örül a kiskacsa - És te mi vagy?
- Találd ki! - monja a krokodil.
- Hmm, hosszú farok, rövid lábak, nagy száj, bőrdzseki .... olasz vagy!?

Az oroszlán, a krokodil és a béka ülnek a folyóparton. 
Oroszlán: - Csináljunk bulit! 
Béka: - Igeeen! Lesz buliiii! 
Krokodil: - Hozok kaját! 
Béka: - Yesss! Lesz buliii, lesz kajaaa! 
Oroszlán: - Hozok piát! 
Béka: - Micsoda party! Lesz kaja, pia!! 
Krokodil: - Hozok nőket! 
Béka: - Yess! Lesz buli, kaja, pia, és nők!
Oroszlán: - Ezt a kis zöld bunkót meg itt hagyjuk! 
Béka: - És nem jön a krokodil!!!!!! Yesssssss!!!!!!

- Elnézést, megmondaná, melyik a túloldal? 
- Az ott szemben. 
- Hát most már tényleg meghülyülök! Onnan meg ideküldtek.

Becsönget hajnalban a rákhoz az égett sültkrumpli és a cigaretta. 
- Ki az?-kérdezi rák 
- Mi vagyunk azok, a rákkeltők.
Összeállította: Árgyelán Erzsébet